UPUTE ZA SAMOSTALAN RAD – *Preobrazba stvarnog svijeta u Šimićev duhovni krajolik*

(slika: Emil Nolde, *Herbstmeer VII*)

Dragi učenici, sa željom da što uspješnije proniknete u Šimićev svijet, šaljem vam detaljne upute za samostalan rad.

**1. korak** – uzmite si vrijeme i iščitajte pjesme iz zbirke *Preobraženja* (e-lektira) i odaberite jednu pjesmu za analizu. Dopustite da pjesma odabere vas.

**2. korak** – analizirajte pjesmu u obliku natuknica (natuknice kombinirajte kao sintagmu i/ili tvrdnju, npr. misaona pjesma; motiv pjesničkog stvaranja; polisindetonom se naglašava trajanje bolne agonije)

Podsjetnik – kako analizirati pjesmu?

* Svakoj odabranoj pjesmi pristupite iz pozicije ekspresionističke poetike (vidi Wordov dokument i svoje bilješke sa Zoom satova).
* Analizu spojite s tumačenjem i argumentacijom (npr. odredite temu i tumačite iz čega se ta tema vidi, odredite temeljene motive i zaključite u kakvu su odnosu, uočite temeljne boje u pjesmi i objasnite značenje boja, tumačite metafore u pjesmi i navedite stih na temelju kojeg to zaključujete, odredite funkciju stilske figure koju ste primijetili u pjesmi, pokušajte tumačiti grafički izgled pjesme – kako utječe na ritam i značenje, tumačiti izostanak interpunkcije u nekim pjesmama – izostanak točke na kraju na primjer.

**3. korak** – Svoj rad predstavite u obliku plakata u nekom od digitalnih alata (npr. Canva, Piktochart…).

Što treba biti na plakatu?



* pozadina usklađena s odabirom teme
* barem jedan motiv iz pjesme predstavljan ikonom/slikom…. Ili fotografija nekog slikara s početka 20. stoljeća (Miro, van Gogh – kao preteča ekspresionizma, Emil Nolde, Kokoschka, Munch…)
* obavezno pjesma u cijelosti
* natuknice (nije obavezno da sve natuknice na temelju kojih ćete govoriti o pjesmi budu i napisane)
* uskladite omjer natuknica tako da na plakatu ne bude previše teksta

(Emil Nolde, *Herbstmeer XIX*)

- natuknice neka budu pravopisno, gramatički i leksički točne

**4. korak** – usmena analiza pjesme na temelju natuknica

Kada? Kako?

* 8. prosinca 4. d (utorak)
* 11. prosinca 4. c (petak)
* Zoom s upaljenom kamerom na računalu ili na mobitelu
* podijeliti sa svima svoj ekran tako da se vidi plakat (dobit ćete ovlasti za to tijekom Zooma)
* pročitati pjesmu naglas
* analizirati i tumačiti pjesmu prema svojim natuknicama
* govoriti tako da se rečenice logički i smisleno povezuju
* govoriti standardnim jezikom
* govoriti oko 3 minute
* nakon usmenog predstavljanja svih plakata, svoje ćete plakate predati u Loomen kao zadaću kako bismo napravili malu izložbu vaših plakata (možda u virtualnoj knjižnici ili ih isprintamo kad nam to uvjeti omoguće).

**KAKO ĆE SE VREDNOVATI VAŠ RAD?**

* ocjenom u području književnost i stvaralaštvo (analiza i tumačenje pjesme)
* ocjenom u području kultura i mediji (plakat i usmeno predstavljanje)

KNJIŽEVNOST I STVARALAŠTVO

* odličan: sve su zadane sastavnice točno i iscrpno predstavljene
* vrlo dobar: zadane smjernice uglavnom su predstavljanje, nedostaje argumentacija svih tvrdnji u analizi pjesme
* dobar: zadane smjernice površno su i djelomično predstavljene (pjesma je analizirana, ali nije tumačena; nedostaje funkcija stilskih figura u pjesmi)
* dovoljan: zadane smjernice vrlo su površno predstavljene (određena je tek vrsta pjesme i stiha)
* nedovoljan: učenik nije analizirao i tumačio pjesmu

KULTURA I MEDIJI:

* odličan: plakat je oblikovan prema traženim smjernicama, ima sve tražene elemente koji su skladno raspodijeljeni; točno je pravopisno, gramatički i leksički oblikovan
* vrlo dobar: plakat je oblikovan prema traženim smjernicama, ima sve tražene elemente koji su skladno raspodijeljeni; postoje odstupanja u pravopisnom, gramatičkom i leksičkom oblikovanju teksta
* dobar: plakat je oblikovan prema većini traženih smjernicama, nedostaje npr. fotografija ili traženi elementi nisu skladno raspodijeljeni; postoje odstupanja u pravopisnom, gramatičkom i leksičkom oblikovanju teksta
* dovoljan: plakat sadrži samo pjesmu; postoji mnogo jezičnih odstupanja
* nedovoljan: učenik nije oblikovao plakat